b'\n_START_ARTICLE_\nNikola Petkov\n_START_PARAGRAPH_\nNikola Petkov (8. hein\xc3\xa4kuuta 1893 \xe2\x80\x93 23. syyskuuta 1947) oli bulgarialainen Agraaripuoluetta edustanut poliitikko, joka vangittiin ja tuomittiin kuolemaan n\xc3\xa4yt\xc3\xb6soikeudenk\xc3\xa4ynniss\xc3\xa4 vuonna 1947. Samanlaisia n\xc3\xa4yt\xc3\xb6soikeudenk\xc3\xa4yntej\xc3\xa4 j\xc3\xa4rjestettiin my\xc3\xb6s muissa Neuvostoliiton hallintaan joutuneissa It\xc3\xa4- ja Keski-Euroopan maissa, kuten Puolassa ja T\xc5\xa1ekkoslovakiassa.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nPetkov syntyi poliittisesti aktiiviseen perheeseen. H\xc3\xa4nen is\xc3\xa4ns\xc3\xa4 Dimit\xc4\x83r Petkov oli Bulgarian p\xc3\xa4\xc3\xa4ministeri, ja my\xc3\xb6s h\xc3\xa4nen veljens\xc3\xa4 Petko Petkov toimi politiikassa. Sek\xc3\xa4 Dimit\xc4\x83r ett\xc3\xa4 Petko Petkov joutuivat poliittisen murhan uhreiksi._NEWLINE_Vuonna 1910 Nikola Petkov valmistui Sofiassa ylioppilaaksi, mink\xc3\xa4 j\xc3\xa4lkeen h\xc3\xa4n siirtyi Sorbonnen yliopistoon Pariisiiin opiskelemaan lakia ja yhteiskuntatieteit\xc3\xa4. H\xc3\xa4n palasi Bulgariaan palvellakseen maataan Balkanin sodassa vuosina 1912\xe2\x80\x931913. Ranskaan Petkov palasi ensimm\xc3\xa4isen maailmansodan j\xc3\xa4lkeen, ja suoritti opintonsa loppuun erinomaisin arvosanoin vuonna 1922. Ennen paluutaan kotimaahansa Petkov ty\xc3\xb6skenteli Ranskassa journalistina._NEWLINE_Palattuaan kotimaahansa vuonna 1929 Petkov sai paikan Agraaripuolueen sanomalehdest\xc3\xa4. Bulgariassa tapahtui 19. toukokuuta 1934 oikeistolainen vallankaappaus. Vallankaappauksen j\xc3\xa4lkeen Petkov ryhtyi yhteisty\xc3\xb6h\xc3\xb6n kaikkien demokraattisten ryhmittymien, mukaan lukien kommunistien laillisen siiven, kanssa. Vuonna 1938 h\xc3\xa4nest\xc3\xa4 tuli kansanedustaja, mutta n\xc3\xa4kyv\xc3\xa4n antifasistisen toimintansa takia h\xc3\xa4n joutui sis\xc3\xa4iseen maanpakoon._NEWLINE_Vuonna 1941 Petkovista tuli Agraaripuolueen johtaja, mutta h\xc3\xa4n joutui Gorna Vodan leirille ja edelleen vuonna 1943 sis\xc3\xa4iseen karkotukseen Svi\xc5\xa1tovin pikkukaupunkiin l\xc3\xa4helle Romanian rajaa. Petkov jatkoi siell\xc3\xa4 poliittista toimintaansa neuvotellen keskeisen\xc3\xa4 henkil\xc3\xb6n\xc3\xa4 \xe2\x80\x9dIs\xc3\xa4nmaallisen rintaman\xe2\x80\x9d muodostamisesta. Siihen kuuluivat kaikki fasismia vastustaneet puolueet. Sofiaan Petkov palasi kes\xc3\xa4ll\xc3\xa4 1944._NEWLINE_Petkovin poliittinen ura jatkui \xe2\x80\x9dIs\xc3\xa4nmaallisen rintaman\xe2\x80\x9d hallituksen salkuttomana ministerin\xc3\xa4 9. syyskuuta 1944 \xe2\x80\x93 26. elokuuta 1945. Vuoden 1945 tammikuussa h\xc3\xa4nest\xc3\xa4 tuli my\xc3\xb6s antikommunistisen liiton johtaja ja kansanedustajaksi h\xc3\xa4net valittiin lokakuussa 1946._NEWLINE_Kommunistien harjoittaman terrorin vastustaminen ja kansalaisvapauksien puolustaminen koituivat Petkovin kohtaloksi. H\xc3\xa4net ja 24 muuta kansanedustajaa vangittiin parlamentin t\xc3\xa4ysistunnosta 5. kes\xc3\xa4kuuta 1947. Sit\xc3\xa4 ennen h\xc3\xa4n oli joutunut kommunistien kiusanteon kohteeksi useita kertoja. H\xc3\xa4n oli lukenut Sofian hautausmaan portilta oman kuolinilmoituksensa ja h\xc3\xa4nen hautajaisensa oli j\xc3\xa4rjestetty Sofiassa kolmesti ja kymmenen kertaa maaseudulla._NEWLINE_Oikeudenk\xc3\xa4ynniss\xc3\xa4 Nikola Petkov puolusti itse\xc3\xa4\xc3\xa4n rohkeasti syyt\xc3\xb6ksi\xc3\xa4 vastaan. H\xc3\xa4n totesi, ettei ollut milloinkaan osallistunut laittomaan toimintaan Bulgarian vuonna 1944 perustettua tasavaltaa kohtaan. H\xc3\xa4nen menettelytapojaan olivat olleet laillisuus, kansanvalta, rauha ja vapaa sana. Mihink\xc3\xa4\xc3\xa4n salajuoniin h\xc3\xa4n ei ollut osallistunut eik\xc3\xa4 my\xc3\xb6sk\xc3\xa4\xc3\xa4n kuulunut salaisiin j\xc3\xa4rjest\xc3\xb6ihin. Puolustautuminen oli t\xc3\xa4ysin turhaa. Tuomari luki 16. elokuuta 1947 tuomionsa, jonka mukaan Petkov tuomittaisiin kuolemaan \xe2\x80\x9dBulgarian kansan nimess\xc3\xa4\xe2\x80\x9d Petkov puolustautui viel\xc3\xa4 loppuhuudahduksella \xe2\x80\x9dEi! Ei Bulgarian kansan nimess\xc3\xa4! Minut l\xc3\xa4hetet\xc3\xa4\xc3\xa4n kuolemaan teid\xc3\xa4n ulkomaisten k\xc3\xa4skij\xc3\xb6ittenne nimess\xc3\xa4, olkootpa Kremliss\xc3\xa4 tai muualla. Bulgarian kansa, jonka te muserratte oikeudeksi naamioimallanne verisell\xc3\xa4 hirmuvallalla ei ikin\xc3\xa4 usko teid\xc3\xa4n solvauksianne!\xe2\x80\x9d H\xc3\xa4net hirtettiin viikkoa my\xc3\xb6hemmin._NEWLINE_Nikola Petkov rehabilitoitiin kommunismin sorruttua Bulgariassa, tammikuussa 1990.'